Mille Kragelund har en lidt anderledes fritidsinteresse i forhold til de fleste andre på sin alder.

Vi møder Mille Kragelund i stalden på familiens gård, hvor hun hver dag bruger tid på sin passion - limousinekvæget. - Siden jeg var lille, er jeg altid kommet i stalden. Min far tog mig med herud i barnevognen, hvor jeg kælede for kalvene - og så er det bare holdt ved, siger Mille Kragelund. Hvor de fleste andre piger på 14 år har kæledyr som hunde, katte eller heste, har det altid været limousinekvæget, der har vakt Mille Kragelunds interesse. - De betyder lige så meget for mig, en hund gør - hvis ikke mere. Nogle synes måske, det er lidt mærkeligt, at man har et tæt forhold til køer, men jeg synes, det er helt naturligt. Vi er jo ude ved dem hver dag, siger hun. Mille Kragelund og hendes familie tager på dyrskuer året rundt, og gennem årene har hun mødt flere unge, der ligesom hende interesserer sig for limousinekvæg. - Det er altid sjovt at være til dyrskue. Vi er mange unge indenfor limousine, der samles og hygger os. Det er også lidt derfor, jeg udstiller, siger hun. På værelset hænger mange flotte præmier, som Mille Kragelund har vundet gennem tiden. En af dem er fra 2012, hvor hun vandt DM i mønstring for miniput. Og selvom hun også går til fodbold i sin fritid og er et rigtigt konkurrencemennesker, er det klart en sejr til et dyrskue, der betyder mest. - Det er altid sjovt at vinde, og det betyder bare mere at vinde ved et dyrskue end at vinde en fodboldkamp, siger Mille Kragelund. Se mere om Mille Kragelund og limousinekvæget i vores udsendelse klokken 19.30.